Mya cyiꞌje cycyakile in chin yoline;
baꞌn wuꞌne alcye keju ma che jaw nscꞌoꞌne;
pero il tiꞌj tuꞌn tjapun aju in tmaꞌn tuj Tuꞌjil chi cyjaꞌ:
Aju ma waꞌn wucꞌile,
ma tzꞌoc te aj kꞌoj wiꞌje,
chi tuj Tuꞌjil.
Biꞌx cxel nmaꞌne cyeye jaꞌlo naꞌnxtok tbant jlu,
tuꞌntzun t-xi cyocslaꞌne ka Akine oc tbant jlu.
Ax toc cxel nmaꞌne cyeye,
alcye ma cꞌmonte aju cxel nsamaꞌne,
ax kine in chin tcꞌmoꞌn;
ex aju ma cꞌmonte weye,
ax icx in cꞌmonjtz Nmane tuꞌn,
aju tzaj samante weye,
chi Jesús cye.
Tej tbaj tmaꞌn Jesús jlu,
tzaj taꞌw tuj tanmi,
ex clarxix tzaj tmaꞌn cyjaꞌ:
—Ax toc cxel nmaꞌne cyeye,
ax jun cyeye cxel kꞌonte weye tuj cykꞌab xjal.
Atzun cye t-xnakꞌtzben baj cyqueꞌyin tuj cywitz,
in che ximan tiꞌj alcye o yolin Jesús tiꞌj.
At jun t-xnakꞌtzben Jesús,
aju cꞌujlaꞌnxix tuꞌn,
kꞌukltok tiꞌj mes ttxlaj Jesús.
Xitzun tyecꞌun Simón Pedro señ te tuꞌn tkꞌab,
tuꞌn t-xi tkanin te Jesús alcye o yolin Jesús tiꞌj.
Xitzun txaleꞌ twiꞌ ttzi t-xuꞌc Jesús,
ex xi tkanin te:
—Tat,
¿alcyetzun?
Xitzun tmaꞌn Jesús:
—Alcyeju ma txi nkꞌoꞌne pan te,
otok cuꞌx nmuꞌne tuj lak,
atzunju,
chi Jesús.
Cuꞌxtzun tmuꞌn Jesús pan tuj lak,
ex xi tkꞌoꞌn te Judas Iscariote aju tcyꞌajal Simón.
Tej t-xi twaꞌn Judas pan,
ocx naj Satanás tuj tanmi.
Xitzun tmaꞌn Jesús te:
—Aju oc tbinchaꞌya,
bincham naja.
Pero mi jun cye keju kꞌukltok tiꞌj mes el tnicꞌ tiꞌj tikuꞌn xi kꞌmaꞌn te icju.
Tuj cynabl junjun malo txi tmaꞌn Jesús te Judas tuꞌn t-xiꞌ lakꞌolte aju tuꞌn tajben tuj ninkꞌij,
ex ka tuꞌn t-xi kꞌot chꞌin cye meba;
porque ate Judas kꞌil chꞌuꞌẍ tcubil pwak.
Tejtzun tbaj twaꞌn Judas ju pan,
jurat etz naj;
ex otok ko oc yupj.
Tetzlenxitzun Judas tma Jesús:
—Jaꞌlo chin jawil nimsaꞌne,
akine scꞌoꞌmaj kine tuꞌn Dios tuꞌn ntene cyucꞌil xjal,
ex cjawil nimsaꞌn Dios nok wuꞌne.
Ka ma jaw nimsaꞌn Dios nok wuꞌne,
ax icx tuꞌnx Dios chin jawil nimsaꞌne,
ex jurat naj chin jawil nimsaꞌne tuꞌn.
Akeye tal ncꞌwaꞌle,
nok chꞌintl chin tele cyucꞌile.
Che jyole wiꞌje;
pero ic tzaꞌn xi nmaꞌne cye xjal judiy,
ax icx cxel nmaꞌne cyeye jaꞌlo:
Mlay cheꞌxe jatum chin xeꞌle.
Cxel nkꞌoꞌne jun acꞌaj mandamyent cyeye:
Tuꞌn cycꞌujlante cyibe cyxolxe ic tzaꞌn weye ma che ncꞌujlaye,
icxtzun cyeye tuꞌn cycꞌujlante cyibe cyxolxe.
Ka ma cycꞌujla cyibe cyxolxe,
tuꞌntzun jlu cꞌelel cynicꞌ cycyakil xjal cyiꞌje ka nxnakꞌtzben keye,
chi Jesús cye.
Xitzun tmaꞌn Simón Pedro.
—Tat,
¿jatum cxeꞌla?
Xitzun ttzakꞌweꞌn Jesús:
—Mlayx tzꞌoc lpeꞌya wiꞌje jaꞌlo jatum chin xeꞌle;
cꞌoquel lpeꞌya wiꞌje pero yajxi.
Xitzun tmaꞌn Pedro te:
—Tat,
¿tikuꞌn mlayx chin oc lpeꞌye tiꞌja jaꞌlo?
Jacu txi nkꞌon wibe tuꞌn ncyime tuꞌn tlaja.
Xi ttzakꞌweꞌn Jesús:
—¿Maj jacu takꞌ tiba tuꞌn tcyima tuꞌn nlaje?
Ax toc cxel nmaꞌne teya,
naꞌnxtok ttzaj okꞌ tzecꞌ,
cbel tewana ox maj cywitz xjal ka mintiꞌ ojtzkiꞌn kine tuꞌna.